Leptoglossus occidentalis

Leptoglossus occidentalis Coreidae familiako intsektu hemiptero espezie bat da. Pinuaren amerikar zimitz izenaz ere ezaguna da. Ipar Amerikako mendebaldean sortu zen, Mendi Harritsuetatik eta Kaliforniatik Columbia Britainiarrera eta Idahora arte, baina, duela gutxi, Ipar Amerikako ekialderaino hedatu du banaketa-eremua, Connecticut eta New Hampshire bezalako eremuetan, Mexikora, eta, istripuz, Europara iritsi da. Europan, espezie exotiko inbaditzaile gisa hartzen da, eta pinaburu pinudietan hazten da. Europako lehen agerraldia Italian izan zen 1999an. Asian, 2008an aurkitu zuten lehen aldiz, Japonian. Hego Euskal Herrian ere aurki daiteke. Espainiako 630/2013 Errege Dekretuak araututako Espezie Exotiko Inbaditzaileen Espainiako Katalogoan dago.

Deskribapena 
L. occidentalisen batez besteko luzera 16-20 mm-koa da, eta arrak emeak baino txikiagoak dira. Hegan egin dezakete, eta egiten dutenean burrunba egiten dute. Leptoglossus occidentalis kolore arre eta gorrixkakoa da. Erraz identifika daiteke atzeko tibia lauei, atzeko femurren arantzei, sabelaren bi aldeetan hegoen kanpoaldea zeharkatzen duten zerrenda argi eta ilunei eta baita hemielitroetako aulki itxurako marrazki zuriari esker ere. Haren defentsa-metodo nagusia usain desatsegin eta mikatza kanporatzea da; hala ere, ez da Pentatomidae familiakoa, Coreidaekoa baizik. Lehen begiratuan zimitz ehiztariaren nolabaiteko antza badu ere, hala nola Arilus cristatus eta Reduviidae familiako bestelako zimitz hiltzaileena, berez ez dute ahaidetasun hertsirik, nahiz eta denek proboszidea duten. Proboszideekin hozka egin dezake zakarki maneiatuz gero, baina zaila da kalterik egitea, zapa zurrupatzeko moldatuta dagoelako eta ez ehizarako. Txilen, Triatominae azpifamiliako zimitzekin nahastu da, eta horrek arrazoirik gabeko alarma eragin du.

Galeria

Erreferentziak

Kanpo estekak 

Coreidae
Espezie inbaditzaileak